
Nemzetközi konferencia-előadásról

A nemzetközi ESSE társaság (European Society for the Study of English) 2018 augusztus 29 – szeptember 2-áig tartotta a kétévente megrendezésre kerülő európai konferenciáját a brnoi Masaryk Egyetemen. A Mind your Languaculture! című előadás-tervezetemet a szakmai szervezőbizottság elfogadta, és így lehetőséget kaptam, hogy bemutassam, és nemzetközi szaktekintélyek körében vitára bocsássam kutatási eredményeimet, s ezzel is öregbítsem az ELTE kutatóegyetem hírnevét.

A konferencia „European perspectives on ESP learning and teaching research” című szemináriuma az ESP oktatás Európa szerte virágzó programjainak módszertani bemutatását tűzte ki célul. A nemzetközi konferencia előadásai elméleti és gyakorlati példákon keresztül mutatták be és elemezték a különböző ESP programok sikerességét. Az előadásokat követő diszkussziók lehetővé tették, hogy nemzetközi szaktekintélyek tapasztalatát meghallgatva vitassuk meg az eltérő programok megvalósíthatóságát különböző régiókban. A szeminárium szakmai vezetői az ESP-kutatás neves professzora, Shona Whyte (University of Nice, France) és Cédric Sarré (Université Paris-Sorbonne – Paris IV, France) voltak.

A konferencián való részvétel fontos tartalmi impulzusokat nyújtott a tanulmányaim szempontjából, valamint a nélkülözhetetlen nemzetközi szakmai diskurzusban való részvételemet tette lehetővé. A konferencia neves előadó között szerepeltek Daniel Smith, Kings College, United Kingdom; Jean-Rémi Lapaire, Université Bordeaux Montaigne, France; Gert Buelens, Ghent University, Belgium; Maurizio Calbi, University of Salerno, Italy; Anne Fogarty, Univrsity College Dublin, Ireland; Virginia Richter, University of Bern, Switzerland; Dieter Fuchs, University of Vienna, Austria.

